Neuvoston asetus (EY, EHTY, Euratom) N:o 628/2000,
annettu 20 päivänä maaliskuuta 2000,
Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen vahvistamisesta annetun asetuksen (EY, Euratom, EHTY) N:o 259/68 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 283 artiklan,
ottaa huomioon komission ehdotuksen, joka on annettu henkilöstösääntökomitean lausunnon(1) saamisen jälkeen,
ottaa huomioon Euroopan parlamentin lausunnon(2),
ottaa huomioon yhteisöjen tuomioistuimen lausunnon(3),
ottaa huomioon tilintarkastustuomioistuimen lausunnon(4),
sekä katsoo seuraavaa:
(1) Yhteisön toimielinten ja virastojen palveluksessa oleviin konferenssitulkkeihin olisi yhdenvertaisen kohtelun varmistamiseksi sovellettava samoja lakisääteisiä ehtoja.
(2) Sen vuoksi kaikki konferenssitulkit olisi otettava palvelukseen ylimääräisinä toimihenkilöinä Euroopan yhteisöjen muuhun henkilöstöön sovellettavien palvelussuhteen ehtojen III osaston mukaisesti,
ON ANTANUT TÄMÄN ASETUKSEN:
1 artikla
Lisätään Euroopan yhteisöjen muuhun henkilöstöön sovellettavien palvelussuhteen ehtojen 78 artiklaan kohta seuraavasti:"Niihin ylimääräisiin toimihenkilöihin, joita komissio ottaa konferenssitulkeiksi yhteisön toimielinten ja virastojen palvelukseen, sovelletaan Euroopan parlamentin palveluksessa oleviin konferenssitulkkeihin sovellettavia palvelukseen ottamista ja palkkausta koskevia edellytyksiä."
2 artikla
Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä maaliskuuta 2000.